Luonnonmukaisuus taloudellisinta - esimerkkinä metsä/Erkki Lähde 1915

Metsänkäsittelyssä metsäammattilaiset ja aito metsäluonto ovat olleet vastakkain jo pitkään, ainakin viimeiset 60 vuotta. Kumpikin toimii eri suuntaan. Metsäammattilainen yksipuolistaa kaikin tavoin metsää ikään kuin puupelloksi ja selittää hoitavansa sitä, mutta metsäluonto pyrkii palauttamaan ”hoidetun” metsän takaisin monimuotoiseksi, vaihtelevanrakenteiseksi sekametsäksi ja säilyttämään luonnonmetsien rippeet sellaisina. Tutkimukset ja valtakunnalliset inventointitiedot viittaavat siihen, että metsäammattilaisella on massiivisesta koneistosta ja rahoituksesta huolimatta paljon vaikeuksia. Heti, kun hänen otteensa kirpoaa, metsäluonto korjaa jälkiä takaisin monimuotoisuuden suuntaan. Mitähän saataisiinkaan aikaan, jos metsäammattilainen tekisi sovinnon metsäluonnon kanssa ja ryhtyisi sen kanssa yhteistyöhön?

 Nykyinen muutamia vuosikymmeniä yksinomaisena harjoitettu jaksollinen metsän kasvatus (ns. tehometsätalous) perustuu aina kiertoajan kuluttua toistettaviin avohakkuisiin luontaisesti ilmaisesti syntyneen alikasvoksen raivauksineen ja maanmuokkauksineen, istutuksineen ja taimikonhoitoineen. Sen tuhoisat jäljet näkyvät kaikkialla metsissämme. Menettely on vakavasti ristiriidassa metsien luonnonmukaisen kehityksen ja ympäristön monimuotoisuuden kanssa. Monet metsälajit ovat uhanalaisia tai hävinneet jo metsäekosysteemistä. Nykymetsätaloutta yksipuolisesti harjoittamalla tuhotaan samalla ihmisten monikäytön (ulkoilu, virkistys, terveyden vaaliminen, marjastus, sienestys, luontomatkailu yms.) mahdollisuudet. Avohakkuualat ja taimikot, joista perinteiset polut ja marjamaat, purot ja lähteet on tuhottu, ovat suorastaan käyttökelvottomia ja vaarallisia kymmenien vuosien ajan.

 Metsävarojen valtakunnallisten inventointien, laajojen ja pitkäaikaisten vertailevien kenttäkokeiden sekä käytännön kokemusten ja vanhojen perinteisten käytäntöjen mukaan vallitsevalle käytännölle vastakkainen eli metsän luonnonmukainen jatkuva kasvatus on taloudellisesti ja ekologisesti huomattavasti nykykäytäntöä edullisempi vaihtoehto. Jatkuvassa kasvatuksessa ei tehdä avohakkuita ja muutoinkin vältetään metsäluontoa radikaalisesti muuttavia ja turhia kustannuksia vaativia ylimitoitettuja toimenpiteitä, jotka hyödyttävät vain niitä markkinoivia ja toteuttavia organisaatioita. Nämäkin johtopäätökset on selkeästi tutkimuksilla osoitettu.

 Tutkijaryhmäni on kehittänyt modernit tieteelliset ohjeet ja toimintamallit luonnonmukaiselle vaihtoehdolle eli jatkuvalle kasvatukselle kaikilla kasvupaikoilla kaikkiin osiin maata ja kaikenlaisessa kehitysvaiheessa oleviin metsiin. Jatkuva kasvatus on tullut sallituksi menetelmäksi vuoden 2014 alusta uuden metsälain myötä. Siirtymällä käyttämään metsien hoidossa, käytössä ja korjuussa välittömästi näitä jatkuvan kasvatuksen malleja ja samalla luopuen avohakkuista ja muista metsäluontoa vakavasti pilaavista nykykäytännön kalliista menetelmistä metsät säilyisivät metsinä ja olisivat samanaikaisesti sekä taloudellisesti että ekologisesti ylivoimaisesti tuottavampia. Valitettavasti metsäammattikunta ei ole saanut juuri mitään koulutusta uusiin vaihtoehtoihin ja monet vanhat uskomukset ovat heillä pahoin virheellisiä. Siksi tarvittaisiin runsaasti oikeata tietoa.

 Olen kirjoittanut uuden ajantasaisen metsäluontoa ja sen luonnonmukaista jatkuvaan kasvatukseen perustuvaa hoitoa kuvaavan metsänomistajille, metsäammattilaisille ja myös suurelle yleisölle eli jokamiehelle tarkoitetun kirjan. Se perustuu runsaaseen tieteelliseen tuotantoonsa (noin 100 referoitua ja tuhatkunta muuta tieteellistä yksin tehtyä ja yhteisjulkaisua ja kirjoitusta).